Ludovic Orban a demisionat, miercuri, de la conducerea Camerei Deputaților. Care au fost motivele.
Ludovic Orban și-a depus, miercuri, demisia din funcţia de preşedinte al Camerei Deputaţilor. Demisia a fost înaintată către Biroul Permanent și Secretarul General al Camerei Deputaților. Fostul președinte al PNL îl atacă dur pe Florin Cîțu.
Fostul președinte PNL a declarat, miercuri, că motivul principal este legat de faptul ca nu mai poate fi părtaș la decizii luate de conducerea instalată în fruntea PNL.Ludovic Orban îl atacă pe Florin Cîțu și pe Klaus Iohannis pentru încălcarea angajamentelor în fața românilor."Dacă ești om de stat nu poți sa girezi funcția decât dacă ai legitimitate. Am promis romanilor 4 ani de stabilitate. Ce a făcut gruparea demolatoare care l-a susținut pe Cîțu? Au impus o conducere împotriva membrilor și și-au încălcat toate angajamentele în fața românilor. Au călcat in picioare democrația!", spune Ludovic Orban, în conferința de presă susținută imediat după depunerea demisiei.În urmă cu două săptămâni, după ce a pierdut alegerile pentru preşedinţia PNL, el anunţa că şi-a trimis la partid demisia din funcţia de preşedinte al Camerei Deputaţilor, pentru a fi la dispoziţia noului lider al liberalilor, care să o depună în momentul în care consideră necesar.